Preben Kaas

Preben Kaas (født 30. marts 1930 i Aalborg, død 27. marts 1981 i København) var en dansk komiker, skuespiller, manuskriptforfatter og filminstruktør.

Liv og karriere 
Preben Kaas var søn af kapelmester Robert Kaas og dennes hustru Martha Tommerup. Han blev døbt i Ansgars Kirke, der var indviet året før. Allerede som barn fik han flere mindre roller på teater, i radio og på film. Som ung fungerede han i en periode som en slags pædagog i ungdomsklubber, men samtidig spillede han skuespil i det små. Han vandt en amatørkonkurrence i 1955 og fik ved Ib Schønbergs hjælp foden indenfor hos Nordisk Film, hvor han fik en uddannelse som filmklipper.

Kaas fik aldrig en skuespilleruddannelse, men fik snart succes i komiske sammenhænge med flere revyengagementer, blandt andet i Cirkusrevyen. Han kom igen – efter ti års pause – til at indspille film, i starten mest alvorlige roller, men med en af hovedrollerne i serien om Soldaterkammeraterne kommer han ind på dansk films lystspilscene. Parallelt hermed fik han ansættelse på ABC Teatret, hvor han både virkede som skuespiller, forfatter og instruktør. Det var her, han mødte Jørgen Ryg, som han kom til at danne komisk par med i revy, teater, film samt pladeindspilninger. Hans teaterkarriere fortsatte med direktørposter på ABC-teatret efter Stig Lommer, Cirkusrevyen, samt Merkur Teatret.

Samtidig med teaterarbejdet fik han i 1960'erne og 1970'erne en række roller i folkekomedier, hvor han i flere tilfælde (som med Soldaterkammerater) også var idemand eller på anden måde involveret i filmens skabelse.

Tage Andersen brugte Preben Kaas som model for sine tegninger af Willy i Willy på Eventyr.

I 1970 Modtog han Bodilprisen for bedste mandlige birolle for sin rolle som Dynamit-Harry i Olsen-banden på spanden (1969).

Kaas blev den 27. marts 1981 fundet druknet i Kalkbrænderihavnen, København. Det formodes at der var tale om selvmord, da man fandt hans sko og cottoncoat lagt pænt sammen på køleren af en bil ved Langebro.
Han ligger begravet på Søndermark Kirkegård.

Familieforhold 
Preben Kaas var gift med Bodil Nymark Nielsen, og sammen fik de to døtre.

Samlevende med Ulla Steen, og sammen fik de skuespiller og kapelmester Jeppe Kaas (1966) og desuden en datter.

Han var gift med Anne Mari Lie i perioden 1970-1975, og sammen fik de sønnen Nikolaj Lie Kaas (1973).

Gift med Lisbet Dahl i perioden 1977-1981.

Filmografi

Hædersbevisninger 
 I 1970 fik han Bodilprisen for bedste mandlige birolle, for rollen som Dynamit-Harry i Olsen-banden på spanden.
 Den 2. juni 1999 valgte Post Danmark, at udgive Kaas sammen med Jørgen Ryg på frimærke, som et af fire mærker med dansk revy som motivtema.
 Frederiksberg Kommune opkaldte i 2006 nogle af gaderne i et nyt boligområde i Flintholm, for samme navn som stjerner i den danske revy, herunder Preben Kaas' Vænge.

Litteratur 
 Jakob Steen Olsen & Rikke Rottensten, Det Bli'r Vinter Førend Man Aner - En biografi om Preben Kaas. People's Press, 2012. .

Referencer

Eksterne henvisninger 
 
 Preben Kaas på Dansk Film og Teater 

Personer fra Aalborg
Skuespillere fra Danmark
Filminstruktører fra Danmark
Teaterinstruktører fra Danmark
Teaterledere fra Danmark
Komikere fra Danmark
Manuskriptforfattere fra Danmark
Bodilprisen for bedste mandlige birolle
Preben
Personer der har begået selvmord
Dansksprogede forfattere fra Danmark